SKRIFTLIG FORESPØRGSEL E-2731/01

af Patricia McKenna (Verts/ALE) til Kommissionen

(5. oktober 2001)

Om: Udvidelse af Ferrol Havn (yderhavnen)

I forbindelse med den tidligere forespørgsel E-1225/01(1) om udvidelsen af Ferrol Havn (yderhavnen), som foretages af havnemyndighederne i Ferrol San Ciprián, et projekt som vil berøre Natura 2000-nettet for Costa Ártabra, Cabo Priorino og Ensenada Canelinas, skal det tilføjes, at det planlagte anlæg af en yderhavn også ville medføre ødelæggelse eller eventuelt flytning af en arkitektonisk helhed bestående af kystbefæstningerne og -batterierne San Carlos, San Cristóbal, Canelas, Carino og Vinas.

I bedste fald, nemlig ved en flytning af denne militære arkitekturarv, ville anlæggene, som netop har fået denne placering på grund af deres strategiske betydning, miste deres mening, når de blev anbragt et andet sted.

Anlæggene, der betragtes som kulturgoder, er enkeltstående dele af en større helhed, som udgøres af Castillo de la Palma, Castillo de San Felipe og Ferrols arsenal, som også ønskes optaget i menneskehedens kulturarv under Unesco.

Har de spanske myndigheder besvaret Kommissionens anmodning om oplysninger om den indvirkning, som havneudvidelsen vil få på miljøet, en anmodning som først er blevet afgivet efter forespørgsel E-1225/01?

Hvad vil Kommissionen gøre, hvis svaret er utilfredsstillende? Kan Kommissionen også tage hensyn til, at der findes kulturgoder i det område, som er berørt af havneprojektet?

Påtænker Kommissionen at gennemføre hasteforanstaltninger for at hindre, at der sker uoprettelig skade i dette område, som rummer meget store naturværdier og historiske og kunstneriske værdier, i betragtning af, at arbejderne allerede er genstand for en udbudsprocedure?

(1) EFT C 340 E af 4.12.2001, s. 199.

Svar afgivet på Kommissionens vegne af Margot Wallström

(23. november 2001)

Som nævnt i svar på skriftligt spørgsmål nr. E-1225/01 har Kommissionen henvendt sig til de spanske myndigheder for at anmode om deres bemærkninger vedrørende de nævnte anliggender samt detaljerede oplysninger om projektet.

Myndighedernes svar, som er meget fuldstændigt, angiver, at den zone hvor projektet skal udvikles, ikke ligger i et område der er af fællesskabsbetydning (SIC) og at havnens udvidelsesarbejder ligger udenfor den zone, de spanske myndigheder har foreslået som et område af fællesskabsinteresse, og som kaldes Costa Artabra.

De spanske myndigheder har angivet, at efter revisionen af listen over forslag til steder af fællesskabsinteresse, ligger projektzonen stadig uden for grænserne for det nye forslag, på grund af zonens medtagne tilstand og fordi der ikke foreligger prioriterede levesteder, som kunne føre til at stedet blev udpeget. Myndighederne har dog informeret Kommissionen om, at den SIC, som kaldes Costa Artabra er blevet udvidet med 567 hektar.

Det bemærkes dog, at denne revision har fundet sted efter evaluering af projektets indvirkning, men Kommissionen har under alle omstændigheder verificeret, at projektzonen ikke indeholder levesteder eller prioriterede arter i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

På grundlag af de spanske myndigheders svar, kan man konkludere, at undersøgelsen om projektets indvirkning er sket korrekt i henhold til proceduren i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2) ændret ved Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet(3).

Efter at have kontrolleret de seneste oplysninger fra det spanske ornitologiske selskab, SEO/Birdlife, har Kommissionen konstateret, at projektet ikke befinder sig i en vigtig fællesskabszone for fugle (ZICO), som de spanske myndigheder også har angivet.

Hvad angår en flytning af denne arkitektoniske eller kulturelle arv fra zonen, som det ærede parlamentsmedlem nævner i sit spørgsmål, angiver erklæringen om den påvirkningsundersøgelse, der er foretaget vedrørende projektet, i punkt 5, at før arbejderne påbegyndes, bør der foretages en undersøgelse vedrørende emner af kulturel interesse, som kan påvirkes af projektet, idet projektet skal være i overensstemmelse med de kompetente myndigheder.

Kommissionen vil henvende sig til de spanske myndigheder for at kontrollere hvilke foranstaltninger myndighederne har truffet for at bevare kulturelle værdier, som eventuelt kan påvirkes af projektet.

Kommissionen har ikke på grundlag af de disponible oplysninger kunnet konstatere, at der foreligger en overtrædelse af gældende fællesskabsret. Den har derfor ikke truffet nogen hasteforanstaltninger vedrørende eventuelle følger for regionen af dette projekt.

(1) EFT L 206 af 22.7.1992.

(2) EFT L 175 af 5.7.1985.

(3) EFT L 73 af 14.3.1997.